બારડોલી નગરપાલિકામાં પ્રમુખ ઉપપ્રમુખ સહિત વિવિધ સમિતિઓના અધ્યક્ષની અઢી વર્ષની ટર્મ પૂરી થતાં મંગળવારના રોજ બારડોલી એસડીએમ આર.આઇ. શેખના અધ્યક્ષ સ્થાને મળેલી સામાન્ય સભામાં આગામી અઢી વર્ષની ટર્મ માટે નવા પ્રમુખ અને ઉપપ્રમુખની વરણી કરવામાં આવી હતી. પ્રમુખ પદ માટે અનુસુચિત જનજાતિ સામાન્ય બેઠક હતી તેમજ ઉપપ્રમુખ પદ માટે સામાન્ય બેઠક હોય બંને પદ મેળવા માટે ભાજપામાં જ ભારે ખેંચતાણ જોવા મળી હતી. સામાન્ય સભા પહેલા પાલિકા ખાતે મળેલી ભાજપની સંકલનની બેઠકમાં પ્રમુખ અને ઉપપ્રમુખના નામો નક્કી થયા મુજબ સામાન્ય સભામાં પક્ષમાંથી આવેલ મેન્ડેટ ખોલવામાં આવ્યું હતું. જેમાં પ્રમુખ તરીકે ગણેશભાઈ શંકરભાઈ ચૌધરીનું અને ઉપપ્રમુખ તરીકે મીનાબેન ભરતભાઇ દવેનું નામ આવતા બંનેએ ભાજપા તરફથી ઉમેદવારી કરી હતી. જ્યારે કોંગ્રેસ તરફથી પ્રમુખ પદ માટે શૈલેષ બચુ ગામિત અને ઉપપ્રમુખ પદ માટે નિશા શશિકાંત ભંડારીએ ઉમેદવારી કરતાં બંને પદ માટે ચૂંટણી કરવી પડી હતી. એસડીએમની સૂચના મુજબ સૌપ્રથમ પ્રમુખ પદ માટે હાથ ઊંચા કરીને મતદાન કરવામાં આવતા કુલ 36 નગરસેવકોમાંથી હાજર 33 નગરસેવકોએ મતદાનમાં ભાગ લીધો હતો. જેમાં ગણેશ ચૌધરીને 24 અને કોંગ્રેસનાં શૈલેષ ગામિતને 9 મત મળતા ગણેશ ચૌધરીનો વિજયી થયો હતો. આવી જ પરિસ્થિતી ઉપપ્રમુખ પદ માટે પણ સર્જાય હતી. જેમાં મીનાબેન દવેને 24 અને કોંગ્રેસની નિશા ભંડારીને 9 મત મળ્યા હતા. આથી મીના દવેને વિજેતા જાહેર કરવામાં આવ્યા હતા.